Lardal

Lardal var en landbruks- og skogskommune i indre del av Vestfold fylke. Kommunen grenset i nord mot kommunene Kongsberg i Buskerud og Hof, i øst mot Re og Andebu, i sør mot Larvik, og i vest mot Siljan i Telemark. Administrasjonssentrum var Svarstad, kommunens eneste tettsted. Lardal kommune ble innlemmet i Larvik kommune 1. januar 2018.

Geografi og natur
Den brede Numedalslågen, lokalt bare kalt Lågen, renner gjennom Lardal fra nord til sør, og Lardal utgjør øvre del av Lågendalen. Lågen byr på et rikt laksefiske. Elva renner ut ved Larvik. Høyeste punkt i kommunen er Vindfjell ved grensa til Telemark. Det ligger på 622 moh. Fylkesveiene 32 og 40 går gjennom kommunen.

Lardal inngår som en del av Gea Norvegica Geopark, et område med geologisk mangfold som er enestående i europeisk målestokk.

 Politikk
Kommunestyrevalget 2015

Utdanning
Lardal har én barneskole og én ungdomsskole. Både Lardal barneskole og Lardal ungdomsskole ligger i Svarstad sentrum. Det er ingen videregående skole i Lardal. 

Kultur
Kirker
 Styrvoll kirke er fra middelalderen
 Svarstad kirke er en barokkirke fra 1659
Hem kirke er en langkirke fra 1392
Kroken bedehuskapell er et kapell fra 1927

Idrett
Alpinanlegget Svarstad skisenter har sju traseer og er åpent i vintersesongen. Idrettsforeningen Svarstad IL vant konkurransen «Klubben i mitt hjerte» i november 2006.

Pinåsløpet blir arrangert i kommunen.

Tusenårssted
Lardals tusenårssted er Kjærrabrua i Kjærra Fossepark. Trebrua er ei fotgjengerbru som er bygget over Lågen, i den hensikt å utvikle et unikt vassdragsmiljø for allmennheten. 

Prosjektet ble påbegynt høsten 2000 og brua ble åpnet 5. juli 2001.

Severdigheter
I 2004 satset kommunen stort på å bygge opp Gråtasstunet, en familiepark basert på barnefilmfiguren Den lille traktoren Gråtass og vennene hans. Gråtasstunet viste publikum bondegårdstradisjoner og husdyr, samt et sommerteater hovedsakelig beregnet på barn. Gråtasstunet gikk konkurs allerede etter sommersesongen i 2006. Lardals eget vikingskip, Arjun Sniglar, kan oppleves ved Else Dulpen og sommeren 2011 i Stavern.

Nordgardsetra
Nordgardsetra 4H-seter er Vestfolds eneste seter i drift. Den er et levende kulturminne. Setra er både ei besøksseter, som er åpen for alle, og ei kursseter for 4H-medlemmer. Nordgardsetra ligger cirka to kilometer fra Vindfjelltunet. Egentlig har åtte gårder hatt seter der. Setra er drøyt 110 år gammel i 2008.

Seterdriften opphørte i 1961, men gjenstartet i 1990. I 2007 hadde setra om lag 8 000 besøkende, og cirka åtti ungdommer medvirket på en ukes kurs i seterstell. Den er innehaver av Olavsrosa, som er norsk kulturarvs høyeste utmerkelse for kulturbevaring.

Daglig leder er Marit Steinsholt Kristiansen.

Lågendalspakkeriet
Lågendalspakkeriet er landets nest største potetpakkeri, og er lokalisert på Berganmoen i Lardal.

Skjerfheimkollektivet
Skjerfheimkollektivet ligger ved Damtjernveien på Skjerven i Lardal kommune. Damtjernveien går over til Re kommune og på samme strekning finner man Vivestadkollektivet.

Kjente lardølinger
Rolf Schjerven (1918–1978), gårdbruker og politiker (H), stortingsrepresentant 1961-1969
Dag Terje Andersen (født 1957), stortingsrepresentant (Ap), tidligere statsråd, stortingspresident 2009-2013
Per Eivind Hem (født 1963), forfatter og historiker
Bjørnar Teigen (født 1971), skuespiller og dramatiker
Verena Scholz (født 1975), videokunstner 
Hans Kristian Wear (født 1980), skytterkonge Landsskytterstevnet 2012.

Se også
Numedalslågen
Kjærra Fossepark
Svarstad
Grunnkretser i Lardal kommune
Liste over ordførere i Lardal

Referanser

Eksterne lenker
 Zoombart kart over Lardal kommune
 Lardal kommune
 Statistikk fra Lardal kommune
 Omtale av Kjærra og Svartstad i NAFs veibok (nedlastbart pdf-dokument)
 Historiske arkiver etter Lardal kommune på Arkivportalen

Historie
 Historiske fotografier fra «Lardal» i Nasjonalbibliotekets arkiv
 Historiske arkiver etter Lardal kommune på Arkivportalen

Kategori:Lardal kommune